Akta Pemansuhan Hukuman Mati Mandatori 2023

Pemansuhan Akta Hukuman Mati Mandatori 2023 (Bahasa Inggeris: Abolition of Mandatory Death Penalty Act 2023) ialah suatu undang-undang Malaysia yang digubal oleh Parlimen Malaysia untuk memansuhkan hukuman mati mandatori dan penjara sepanjang hayat di Malaysia.

Walau bagaimanapun, hukuman mati masih kekal sebagai hukuman yang sah dan boleh digunapakai di bawah undang-undang jenayah Malaysia dan Akta ini tidak bermakna hukuman mati telah dimansuhkan secara sepenuhnya di Malaysia.

Sebelum Akta ini berkuatkuasa pada 4 Julai 2023, terdapat sejumlah 11 kesalahan jenayah di bawah undang-undang Malaysia yang membawa hukuman mati mandatori, seperti pembunuhan, pengedaran dadah, tindakan keganasan dan melancarkan perang terhadap Yang di-Pertuan Agong. Jika seseorang didapati bersalah di bawah kesalahan-kesalahan jenayah tersebut, hukuman yang boleh dijatuhkan oleh hakim hanyalah hukuman mati. Hakim tidak mempunyai pilihan selain menjatuhkan hukuman mati kepada tertuduh, kecuali tertuduh adalah seorang wanita hamil seperti yang ditakrifkan oleh Kanun Tatacara Jenayah, atau seorang kanak-kanak seperti yang ditakrifkan oleh Akta Kanak-Kanak 2001.

Dengan penggubalan Akta ini, hakim-hakim di Malaysia kini boleh bertindak mengikut budi bicara mereka untuk memutuskan sama ada menjatuhkan:

 Hukuman mati, atau;
 Hukuman penjara selama 30 hingga 40 tahun dan tidak kurang daripada 12 sebatan .

— ke atas tertuduh secara kes demi kes.

Akta ini juga telah memansuhkan semua hukuman penjara sepanjang hayat di Malaysia dan menggantikannya dengan hukuman penjara selama 30 hingga 40 tahun.

Perlu dijelaskan bahawa di bawah undang-undang jenayah Malaysia, "penjara sepanjang hayat" (imprisonment for natural life) merujuk kepada pemenjaraan sehingga kematian semula jadi banduan terbabit, manakala "penjara seumur hidup" (imprisonment for life), melainkan dinyatakan sebaliknya, merujuk kepada pemenjaraan 30 tahun yang tetap seperti yang ditakrifkan oleh Akta Keadilan Jenayah 1953. Akta ini hanya bertujuan untuk memansuhkan "penjara sepanjang hayat", bukan "penjara seumur hidup".

 Lihat juga 

 Hukuman mati di Malaysia
 Hukuman sebat di Malaysia
 Hak asasi manusia di Malaysia
 Kanun Keseksaan
 Akta Dadah Berbahaya 1952

 Reference 
Kategori:Akta di Malaysia
Kategori:Hukuman mati